SK Úradný vestník Európskej únie C 39/32

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2009/C 39/10)

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„HAJDÚSÁGI TORMA“

ES č.: HU-PDO-005-0391-21.10.2004

CHOP ( X ) CHZO ( )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Földművelésügyi és Vidékfejlesztési Minisztérium – Élelmiszerlánc-elemzési Főosztály Adresa: Kossuth Lajos tér 11. H-1055 Budapest Tel.: (36-1) 301 44 19 Fax: (36-1) 301 48 08 E-mail: zobore@fvm.hu

2. Skupina:

Názov: Hajdúsági Torma Termékpálya Bizottság (Hajdúsági TOTEB) (Horseradish Product Line Committee) Adresa: Diószegi út H-4002 Debrecen Tel.: (36-52) 412 919 Fax: (36-52) 442 545 E-mail: parmen@parmen.hu Zloženie: výrobcovia/spracovatelia ( X ) ostatní ( X )

3. Druh výrobku:

Trieda 1.6 – Ovocie, zelenina a obilniny v pôvodnom stave alebo spracované

4. Špecifikácia:

[prehľad požiadaviek podľa článku 4 ods. 2 nariadenia (ES) č. 510/2006]

4.1. Meno: „Hajdúsági torma“

4.2. Opis: Používanie chráneného označenia pôvodu „Hajdúsági torma“ je oprávnené v prípade koreňov regionálnych odrôd rastliny Armoracia rusticana (syn. A. lapathifolia) vyskytujúcich sa v hajduckom regióne, ktoré sa vyselektujú pri rozmnožovaní koreňovými odrezkami. Konzumuje sa koreň rastliny, ktorý sa vyvinie zhrubnutím hlavných koreňov, ktoré sa použili na účely rozmnožovania v predchádzajúcom roku. Obdobie od zasadenia po zber trvá približne 180 dní. Chren pestovaný v hajduckom regióne sa dá od ostatných odrôd ľahko odlíšiť vďaka charakteristickým znakom, ako sú: hrubé, bohaté listy tmavozelenej farby, ktoré sa vo vrchnej tretine stáčajú, a rovný valcovitý koreň s povrchom bledohnedej farby a s dužinou bielej farby. Chuť koreňa nie je nikdy drevnatá a nízky obsah alylizotiokyanátu môže za jeho typickú štipľavú chuť, ktorá sa podľa vzoru jemnej sladkej papriky (édesnemes paprika) nazýva jemnou štipľavou (csípős nemes).

Chren „Hajdúsági torma“ uvádzaný na trh má jednotný vzhľad, a to vďaka používaniu jednotnej pestovateľskej techniky hrobľovania, ktorá sa vyvinula na území pestovateľskej hajduckej oblasti.

Na odrezku sa nachádza 3 až 4 cm výrastok, tzv. „hlava“; jeho telo má tvar valca s priemerom 1,5 až 5 cm a dĺžku 20 až 35 cm. Pestovateľská metóda hrobľovania, ktorá sa vyvíjala v priebehu niekoľkých desaťročí, sa líši od mechanizovanej technológie šikmého sadenia používanej v iných regiónoch Európy. „Hajdúsági torma“ sa tak dá aj podľa vzhľadu jasne odlíšiť od chrenov dopestovaných inými pestovateľskými technikami.

Chren dopestovaný v hajduckej pestovateľskej oblasti obsahuje 30 – 32 % sušiny. Postrúhaný sušený chren obsahuje tieto množstvá hlavných minerálnych látok: (g/kg) P: 2,1; K: 25,3; S: 7,7; Ca: 5,9; Mg: 3,1. Ďalej obsahuje (vyjadrené v % hmotnosti): 3,68 surovej vlákniny, 0,34 surového tuku, 2,2 surového popola, 1,08 cukru, 7,63 škrobu a 3,77 dusíka. Celkový obsah glukózy, fruktózy a sacharózy predstavuje 11,8 % a priemerný obsah myrozínového horčičného oleja (alylizotiokyanátu) je 14,4 g/kg. Obsah vitamínu C kolíše v širokom rozpätí (26 až 150 mg/100 g) a závisí predovšetkým od klimatických podmienok v mieste pestovania, ako aj od toho, či predmetné druhy patria do severných alebo južných podtypov.

4.3. Zemepisná oblasť: „Hajdúsági torma“ sa pestuje v jasne ohraničenej a územne celistvej oblasti župy Hajdú-Bihar. Toto je hajducká pestovateľská oblasť, pričom do pestovania sú zapojené tieto obce: Debrecen (Debrecen-Haláp, Debrecen-Bánk), Létavértes, Újléta, Kokad, Álmosd, Bagamér, Vámospércs; Hosszúpályi, Monostorpályi, Nyírábrány, Nyíracsád, Nyírmártonfalva, Nyíradony.

4.4. Dôkaz o pôvode: Činnosť pestovateľov a obchodníkov koordinuje organizácia Hajdúsági-TOTEB. Vďaka vytvoreniu skupiny znalých pestovateľov je schopná zabezpečiť tovar v takej kvalite a v takom množstve, ktoré spĺňajú požiadavky trhu, a prostredníctvom účinnej kontroly zabezpečuje, aby mali produkty uvádzané na trh jednotný vzhľad.

Pestovatelia vedú počas celého pestovateľského cyklu aktualizovaný denník.

V pestovateľskom denníku sa musia zaznamenávať tieto údaje:

meno pestovateľa a jeho identifikačné údaje,

miesto pestovania (číslo parcely, rozloha atď.),

názov predchádzajúcej pestovanej plodiny,

pestovaný druh (pokiaľ je známy),

obdobie výsadby a zberu,

dátumy kontrol,

prípadná príslušnosť k niektorej obchodnej spoločnosti,

predávané množstvo, jeho odberateľ, prípadne nákupca.

Obchodné spoločnosti vedú aktualizované záznamy o prijatých dodávkach chrenu, z ktorých sa dá jasne stanoviť miesto pôvodu chrenu, ako aj množstvá chrenu uvedené na trh, a to na základe mena pestovateľa alebo jeho identifikačného čísla. Tieto záznamy sa sprístupnia príslušným orgánom povereným kontrolou.

Chren sa uvádza na trh v takom balení, na ktorom je uvedený identifikačný údaj odchodnej spoločnosti a identifikačné číslo každého tovaru.

Organizácia Hajdúsági-TOTEB vykoná na žiadosť pestovateľa alebo distribútora kontrolu celého postupu pestovateľskej technológie a v prípade, že sú splnené príslušné požiadavky, produkt sa môže označiť rozlišujúcou značkou „Hajdúsági Torma Termékpálya Bizottság által ellenőrzött minőség“ („Kvalita overená výborom pre produkty Hajdúsági Torma“) vydanou organizáciou Hajdúsági-TOTEB. Príslušným podkladom sú kontroly kvality, ktoré v spolupráci s orgánom na ochranu miestnych rastlín a pôdy pripravuje a vykonáva organizácia Hajdúsági-TOTEB a ktoré zahŕňajú odbery vzoriek a komplexné skúšky (fyzikálne, chemické a mikrobiologické).

Organizácia Hajdúsági-TOTEB sa zúčastňuje aj na kontrolách dodržiavania predpisov v súvislosti s oprávneným používaním chránených zemepisných označení a chránených označení pôvodu.

4.5. Spôsob výroby: „Hajdúsági torma“ je jedinečný produkt vďaka osobitnému spôsobu pestovania hrobľovaním. Pôda obohatená výživnými látkami sa obracia do hĺbky 50 až 60 cm a následne sa v závislosti od jej štruktúry buď za použitia pôdnej frézy, alebo hrobkovača kopcovito navŕši do 30 až 40 cm vysokých hroblí s 90 až 100 cm odstupom medzi riadkami, ktoré sa spevnia špeciálnymi valcami.

Do takto pripravených hroblí sa zasadí rozmnožovací materiál. Rozmnožovací materiál (odrezky) sú 25 až 30 cm dlhé a 5 až 10 mm hrubé, zdravé, rovné, na oboch stranách zrezané kusy koreňov bez vedľajších výhonkov, ktoré sa vyselektovali z hlavných koreňov dopestovaných v predchádzajúcom roku.

Odrezky sa zbierajú na jeseň alebo na jar, dôkladne sa vyselektujú, očistia, zrežú, pričom sa označí výhonkový koniec odrezku, a následne sa v 100 až 200 ks zväzkoch uchovávajú v debničkách, kde vyženú nové výhonky.

Výsadba prebieha v období od poslednej marcovej dekády až do konca mája. Sadenie sa vykonáva vždy manuálne: pomocou špeciálne vyhotoveného železného jamkovača sa odrezok umiestni vertikálne do zeme, do hĺbky 3 až 4 cm, výhonkovým koncom smerovaný nahor. Takto vysadená pôda sa potom chráni pred burinou pomocou chemikálií.

3 až 4 týždne po výsadbe, keď sa už odrezky zakorenia, vykoná sa selekcia výhonkov. Nakopená zemina sa z odrezkov odstráni do hĺbky 4 až 5 cm, najkrajší výhonok z jedného až piatich výhonkov, ktoré vyrástli na hornom konci odrezku, sa ponechá a ostatné sa spolu s prípadnými veľkými koreňmi odstránia. Týmto spôsobom sa dá zabezpečiť, aby mala každá rastlina len jednu „hlavu“ a aby podzemná časť výhonku rástla vertikálne k odrezku, čo je charakteristické pre tento región.

Počas nasledujúceho obdobia sa sadenice starostlivo ošetrujú a chránia pred chorobami, ako aj škodcami.

Primeraná kvalita a množstvo sa dajú dosiahnuť len zavlažovaním. Spôsob zavlažovania (počnúc zavlažovaním zaplavením až po najmodernejší systém kvapkového zavlažovania) je na slobodnom výbere pestovateľa.

Zber sa začína v polovici októbra a zvyčajne sa skončí do príchodu mrazov. Stáva sa, že z nejakých dôvodov sa chren nezozbiera na jeseň. To však nie je problém, pretože rastlina prezimuje až do jarného zberu bez toho, aby ju poškodili mrazy a stratila na kvalite.

Priebeh zberu: po odstránení listov sa pomocou zariadenia tvaru U, ktoré je pripevnené na traktor, zrežú hlavné korene v hĺbke 50 až 60 cm od vrcholu hroble. Takto nadvihnuté korene sa ručne vytiahnu a nechajú sa niekoľko dní sušiť.

Následne sa produkt upraví podľa požiadaviek nákupcu do podoby tovaru obchodovateľného na trhu. Počas čistenia sa hlina, ako aj iná nečistota prilepená na chren odstráni, listová koruna sa odreže a zozbierajú sa korene vhodné na rozmnožovanie. Na miesto odberu produktov odberateľmi sa môže dostať iba maximálne 5 % hlinou znečisteného chrenu zaradeného do niektorej triedy kvality.

Zaraďovanie chrenu „Hajdúsági torma“ do tried kvality, resp. jeho odber odberateľmi sa uskutočňuje na základe týchto podmienok kvality. Je dôležité zdôrazniť, že vnútorné charakteristiky jednotlivých tried sú rovnaké. Produkty jednotlivých tried sa líšia len zovňajškom. Produkty triedy I sú určené výlučne na spotrebu v čerstvom stave a produkty ostatných tried sú východiskovou surovinou pri priemyselnom spracovaní.

Trieda I: Chren je hladký, má tvar valca a je zbavený vedľajších koreňov, je neporušený a zdravý; má dĺžku viac ako 20 cm a priemer viac ako 25 mm. Nemôže byť zvädnutý, červivý, ani popraskaný. Hlavné korene sa získali odlomením. Listové pozostatky na hlave sa odrežú tak, aby sa telo chrenu poškodilo čo najmenej. Trieda II: Vo všetkých charakteristikách sa zhoduje s triedou I okrem priemeru, ktorý je väčší ako 20 mm. Trieda III: Do tejto triedy možno zaradiť tie korene, v ktorých vidieť rezy vzniknuté pri odstraňovaní vedľajších koreňov; sú mierne popraskané alebo červivé; majú dĺžku viac ako 15 cm a priemer viac ako 15 mm. Trieda IV: Slabo vyvinuté korene a hrubšie hlavné korene. Nemôžu byť postihnuté hnilobou, majú dĺžku 10 cm a priemer minimálne 10 mm. Odrezková kvalita: Chren triedy I a II, ktorý bol očistený od častí napadnutých hubami, červami, hnilobou. Vyrezaná časť nemôže celkovo predstavovať viac ako 1/3 povrchu chrenu. Dĺžka koreňa je minimálne 17 cm a jeho najväčší priemer je väčší ako 20 mm. Koreňová kvalita: na dĺžke a priemere nezáleží, avšak nesmú v ňom byť prítomné cudzorodé látky a nesmie byť plesnivý, ani hnilý.

Balenie chrenu „Hajdúsági torma“ sa podľa požiadaviek nákupcu uskutočňuje do predierkovaných fóliových vriec alebo do vriec Raschel. V zmysle požiadaviek trhu sa chren triedy I môže pred vianočnými a veľkonočnými sviatkami predávať aj jednotlivo, zabelený do zmršťovacej fólie.

4.6. Spojitosť so zemepisnou oblasťou: Historické súvislosti: Chren, ktorý do Karpatskej kotliny priniesli so sebou starí Maďari, ako aj chren, ktorý sa tu už nachádzal, boli hybridy divo rastúcich druhov. Záznamy o jeho pestovaní nachádzame od 17. storočia a do hajduckého regiónu sa mohol dostať začiatkom 19. storočia. Pestovanie chrenu v tomto regióne sa rozbehlo koncom 19. storočia a v prvých rokoch 20. storočia. Pred prelomom storočí zdobí chren takmer každú zeleninovú záhradu v hajduckom regióne, kde sa pestuje ako viacročná plodina či už vo väčšom alebo menšom množstve. Po prelome storočí, začiatkom 20-tych rokov 20. storočia, vincúr Bagaméru v kapitule Várad, Gábor Szilágyi, dal doviezť z Rakúska „chutný, jemný“ chren. Zdomácnil ho a následne ho roky rozmnožoval pomocou dôkladného výberu. Do pestovania sa zapojili aj miestne obce a v rokoch 1940 až 1950 nadobudol pestovateľský región súčasnú podobu.

Podmienky pestovania: Chren obľubuje nižšie položené miesta s dobrou vlhkosťou vzduchu a darí sa mu v ľahkých vlhkých pôdach bohatých na humus. Z prírodných faktorov je pre chren najdôležitejšia pôda. Čím je totižto pôda ľahšia, tým pravidelnejšie a rovnejšie sa vyvíja koreň. Naplavené piesočnaté pôdy, ako aj ľahká štruktúra lúčnych močaristých pôd v hajduckom regióne, ich vzdušnosť a vlhkosť vytvárajú mimoriadne dobré podmienky na pestovanie chrenu. Keď totiž hlavný koreň pokračuje v raste aj za základom hroble, v drobiacej sa pôde nenaráža na prekážky a môže tak ďalej rásť do dĺžky. Namiesto malého či krivého koreňa tak vždy získame rovný koreň. Vrstva humusu v naplavených lúčnych pôdach má 100 až 110 cm hrúbku, svetlú farbu a hodnota humusu je 1,5 % a tok podzemnej vody sa nachádza v hĺbke 120 až 140 cm pod povrchom. Na týchto pôdach možno začať sadenie chrenu skôr a aj v prípade väčších zrážok bude pôda dostatočne prevzdušnená. Vrstva humusu v močaristých lúčnych pôdach má 40 až 60 cm hrúbku, tmavú farbu a hodnota humusu je 1,5 – 2 % a tok podzemnej vody sa nachádza hneď pod humusom. Na týchto pôdach možno očakávať dobrú úrodu najmä v suchých rokoch. Tým sa dá vysvetliť, prečo v minulosti, keď bolo pre sedliakov zavlažovanie ešte nereálnou predstavou, pôda napriek tomu rodila: keď bolo počasie daždivé, chrenu sa darilo na naplavených lúčnych podlažiach, a keď bolo vo vegetačnom období sucho, darilo sa mu na močaristých lúčnych podlažiach. Aj tieto okolnosti prispeli k tomu, že už takmer 100 rokov sa v hajduckom regióne pokračuje v pestovaní chrenu.

Zalesnený a mierne zvlnený terén poskytuje nad poľami „pohyblivý tieň“ a ochranu pred silným slnečným žiarením, čím bráni tvorbe nadmerného horčičného oleja. Vďaka tomu je „Hajdúsági torma“ vždy štipľavej chuti, avšak nikdy sa nezmení na nepríjemnú štipľavú chuť.

Ľudské faktory: Pestovateľská metóda hrobľovania je jedinečná a je charakteristická pre oblasť Debrecen. Tým, že sa odrezky umiestnia do hroblí (kopcov) a do vertikálnej polohy, zabezpečí sa, že korene budú rovné. Táto technológia je výsledkom takmer 100 ročného úsilia. Pestovatelia sa vzhľadom na miestne podmienky vždy zaoberali tým, ako zmenšiť ťažkú manuálnu robotu spojenú s pestovaním chrenu zapojením konského záprahu a neskôr aj pomocou strojov. Priekopníci v pestovaní chrenu spomínajú obracanie pôdy až do hĺbky 80 až 100 cm, čo nebola jednoduchá úloha v prvých rokoch storočia. Pluhy na vytváranie hroblí a na vyberanie produktov nebolo možné kúpiť v obchodoch, museli sa vyhotoviť v miestnych kováčskych dielňach. Pestovateľská technológia, vďaka ktorej sa chren „Hajdúsági torma“ stal jedinečným, sa vyvíjala a zdokonaľovala z generácie na generáciu. Na základe neustálej selekcie založenej na skúsenostiach pestovateľov sa počas rozmnožovania koreňovými odrezkami vybrali tie miestne odrody, ktoré za daných klimatických a pôdnych podmienok poskytujú najlepšie nutričné hodnoty a najlepšiu výnosnosť.

4.7. Kontrolný orgán: Poľnohospodársky riadiaci úrad (Mezőgazdasági Szakigazgatási Hivatal) ako poverený orgán na kontrol kvality ovocia a zeleniny.

4.8. Označenie:

— „Hajdúsági torma“,

— „chránené zemepisné označenie“ alebo jeho skratka (CHZO),

— názov obchodnej spoločnosti,

— identifikačné číslo položky a v prípade vykonania kontroly organizáciou Hajdúsági-TOTEB,

— „Hajdúsági Torma Termékpálya Bizottság által ellenőrzött minőség“ („Kvalita overená výborom pre produkty Hajdúsági Torma“).

V prípade balenia do vriec Raschel sa produkty triedy I balia do zelených vriec, produkty triedy II do červených vriec, triedy III do žltých vriec a triedy IV do zelených vriec. Produkty odrezkovej kvality sa balia do žltých vriec a balenie produktov koreňovej kvality sa neviaže na žiadnu farbu.

(1) Ú. v. EÚ L 93, 31.3.2006, s. 12.